Re nne re re, tlhoma mafoko a matlho mme mo go one o tlaa bona lefoko ‘tshosologa’ le gompieno e leng lone kgang ya rona. Potso e re, o bona lefoko leo jang? A le dirisitswe sentle kgotsa nnyaa? Re re, ga re itse gore wena o tlaa reng mme rona ra re, lefoko leo, ga le a dirisiwa sentle. Re re, lefoko le le neng le tshwanetse go dirisiwa foo, la tlhamalala, ke ‘tshosologo.’ Re botse Thanodi ya Setswana gore tshosologo ke eng mme e re ke ‘seemo sa go phuthologa maikutlo go se na dikgoreletsi.’ Re dumalane le Thanodi gore tshosologo ke go phuthologa maikutlo. Re re, fa o dira selo ka tshosologo, o se dira o phuthologile maikutlo o sa boife, o sa tshabe, sepe. Se Kgosi Pobetsi a neng a se bua ke gore, ka Kgomokhumo ke eo e a thusa, e lwantsha bogodu jwa loruo, barui ba tlaa rua ba phuthologile, ba sa boife gore loruo lwa bone lo tlaa itseelwa ke ba ba ratang go senyetsa ba bangwe. Jalo he, a re se re barui ba tlaa rua ka tshosologa. A re re, ba tlaa rua ka tshosologo.